Koeël in vermoorde boer se lyf kan dalk saak van jare gelede oplos | Netwerk24
Deur Hanti Otto 13 April 2021 06:19
Neil McKay wat verlam was ná 'n plaasaanval jare gelede. Foto: Verskaf
Die hoop is, beweer bronne, dat dit dalk kan help met die vervolging van verdagtes in die eerste aanval meer as 20 jaar gelede.
Intussen is Vrydagaand se moordenaars nog soek, maar, sê kapt. Nqobile Gwala, polisiewoordvoerder, die ondersoek duur voort.
McKay (46) was in 'n rolstoel gekluister toe hy oor die naweek op sy plaas in Winterton, KwaZulu-Natal, vermoor is.
Sy ma, Bev, het Saterdagoggend sy lyk in sy rolstoel gevind, met sy hande agter sy rug vasgebind.
Volgens die polisie lyk dit of hy verwurg is.
Dit was juis weens destyds se aanval dat hy verlam gelaat is.
Inwoners van die omgewing vertel 'n jong McKay, wat altyd maar net wou boer, het so 22 jaar gelede as plaasbestuurder op 'n ander plaas, ook in die Winterton-omgewing, gewerk en gebly.
Een aand, so rondom 19:00, onthou hulle, was daar 'n klop aan die deur. Hy het oopgemaak en is tromp-op geskiet.
Die koeël het in sy ruggraat vasgesteek.
Kennisse beweer twee verdagtes is destyds aangekeer en 'n moontlike moordwapen gevind.
Omdat 'n operasie om die koeël te verwyder egter McKay se dood sou kon veroorsaak, kon dit nie ballisties met die wapen vergelyk word nie.
Die saak is dus later teen die verdagtes teruggetrek.
McKay wou egter steeds boer en het later die plaas Skietdrif sy tuiste gemaak.
Alf Lees, DA-LP en kiesafdelingshoof vir Uthukela, die omgewing waar die aanval plaasgevind het, het vertel McKay se pa het later die plaas rolstoelvriendelik vir sy seun gemaak.
Hierop het McKay 'n gemengde boerdery bedryf en staalwerk gedoen.
André Cloete, wat Saterdagoggend saam met die res van die inwoners gereageer het toe Bev hulp ontbied het, sê mense het meestal McKay se hoenders kontant gekoop.
Talle bespiegel of dit nie dalk die motief vir die aanval was nie.
Lees het ook vroeër gesê dit lyk of die kluis in McKay se kantoor (in die skuur waar sy werkskamer ook was) leeggemaak is.
Cloete vertel hulle het nie die huis, waarheen McKay vermoedelik in sy rolstoel deur die aanvallers gestoot is, ingegaan nie.
"Blykbaar word daar nie eintlik iets vermis nie.
"Dit het wel in sy werkswinkel gelyk of daar 'n effense struweling was," vertel hy.
Die vermoede is dat McKay dopgehou is en die aanvallers gewag het totdat sy werknemers Vrydagaand weg is.
Hy het alleen saam met sy ses honde, drie boerboele en drie Jack Russell-terriërs, gebly.
"Toe die eerste mense van die gemeenskap Saterdag op die toneel kom, was die boerboele buite die erf. Dit lyk of die aanvallers dalk die hek oopgemaak het, en toe die honde uitstorm, het hulle oor die heining gespring en die hek weer toegemaak.
"Die een boerboel en een Jack Russell lyk of hulle met iets soos 'n panga gekap is.
"Daar was ook bietjie bloed in die werkskamer, wat ons laat dink dat die honde dalk van die aanvallers kon beetgekry het," vertel Cloete.
Die honde is na 'n veearts geneem vir behandeling.
Cloete sê dit is verstommend wat McKay homself alles vanuit die rolstoel leer doen het.
"Hy het die plaas gehad, die staalwerk gedoen, sy bakkie so ingerig dat hy kon bestuur en in en uit die rolstoel kon kom.
"Hy was so 'n rustige ou. Hy het ná die eerste aanval destyds maar net bly aangaan, dinge gevat soos dit kom.